CELEX: 32017D0089
Language: lt
Date: 2017-01-17 00:00:00
Title: 2017 m. sausio 17 d. Komisijos įgyvendinimo sprendimas (ES) 2017/89 dėl 2017 m. metinių prioritetų sąrašų, kuriais remiantis rengiami tinklo kodeksai ir gairės, sudarymo (Tekstas svarbus EEE. )

18.1.2017   
            
            
               LT
            
            
               Europos Sąjungos oficialusis leidinys
            
            
               L 14/14
            
         KOMISIJOS ĮGYVENDINIMO SPRENDIMAS (ES) 2017/89
   2017 m. sausio 17 d.
   dėl 2017 m. metinių prioritetų sąrašų, kuriais remiantis rengiami tinklo kodeksai ir gairės, sudarymo
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. liepos 13 d. Europos Parlamento ir Tarybos reglamentą (EB) Nr. 714/2009 dėl prieigos prie tarpvalstybinių elektros energijos mainų tinklo sąlygų, panaikinantį Reglamentą (EB) Nr. 1228/2003 (1), ypač į jo 6 straipsnio 1 dalį,
   atsižvelgdama į 2009 m. liepos 13 d. Europos Parlamento ir Tarybos reglamentą (EB) Nr. 715/2009 dėl teisės naudotis gamtinių dujų perdavimo tinklais sąlygų, panaikinantį Reglamentą (EB) Nr. 1775/2005 (2), ypač į jo 6 straipsnio 1 dalį,
   kadangi:
   
               (1)
            
            
               siekiant visiškai integruoti energijos vidaus rinką būtina rengti ir įgyvendinti tinklo kodeksus ir gaires. Trečiuoju energetikos teisės aktų rinkiniu (3) sukurta institucinė tinklo kodeksų rengimo struktūra, siekiant prireikus suderinti technines, veiklos ir rinkos taisykles, kuriomis reglamentuojami elektros energijos ir dujų tinklai. Šiuo tikslu Energetikos reguliavimo institucijų bendradarbiavimo agentūra (ACER), Europos perdavimo sistemos operatorių tinklas (ENTSO) ir Komisija glaudžiai bendradarbiauja su visais susijusiais suinteresuotaisiais subjektais;
            
         
               (2)
            
            
               sritys, kuriose gali būti rengiami tinklo kodeksai, nustatytos Reglamento (EB) Nr. 714/2009 8 straipsnio 6 dalyje ir Reglamento (EB) Nr. 715/2009 8 straipsnio 6 dalyje. Nors numatyta galimybė rengti tinklo kodeksus, Komisija taip pat gali nuspręsti rengti gaires Reglamento (EB) Nr. 714/2009 18 straipsnio 1, 2 ir 3 dalyse ir Reglamento (EB) Nr. 715/2009 23 straipsnio 1 dalyje nustatytose srityse. Pagal Reglamento (EB) Nr. 714/2009 6 straipsnio 1 dalį ir Reglamento (EB) Nr. 715/2009 6 straipsnio 1 dalį Komisija pirmiausia turėtų parengti metinį prioritetų sąrašą, kuriame nurodomos sritys, įtrauktinos rengiant tinklo kodeksus;
            
         
               (3)
            
            
               per pastaruosius trejus metus jau priimtos ir paskelbtos dujų sektoriui skirtos suderintos taisyklės, kuriomis reglamentuojama perkrovos valdymo tvarka, pajėgumų paskirstymas, balansavimas ir sistemų sąveika bei duomenų mainai;
            
         
               (4)
            
            
               jau priimtos ir paskelbtos elektros energijos sektoriui skirtos suderintos taisyklės, kuriomis reglamentuojamas pralaidumo paskirstymas ir perkrovos valdymas, generatorių prijungimas, apkrovos prijungimas, aukštosios įtampos nuolatinės srovės sistemos ir prognozuojamo pralaidumo paskirstymas;
            
         
               (5)
            
            
               per viešas konsultacijas (4) dauguma suinteresuotųjų subjektų pritarė nustatytiems jau pradėto darbo prioritetams ir pabrėžė tinkamo ir gerai koordinuojamo priimtų tinklo kodeksų ir gairių įgyvendinimo svarbą, kartu užtikrinant struktūruotą suinteresuotųjų subjektų dalyvavimą. Daug suinteresuotųjų subjektų pritarė tam, kad būtų parengtos elektros energijos sektoriui skirtos suderintos perdavimo tarifų struktūros taisyklės, skirstymo lankstumą reglamentuojančios taisyklės ir operatyvinio mokymo taisyklės;
            
         
               (6)
            
            
               atsižvelgiant į suinteresuotųjų subjektų atsakymus ir į būsimas teisėkūros iniciatyvas įgyvendinant rinkos modelio iniciatyvą, įvairias priemones, būtinas siekiant užtikrinti visišką energijos vidaus rinkos integraciją, ir į tai, kad tinklo kodeksams ir gairėms įgyvendinti visos susijusios šalys, įskaitant Europos Komisiją, ACER ir ENTSO bei suinteresuotuosius subjektus, turės skirti daug išteklių, į metinius prioritetų sąrašus naujų sričių neįtraukta;
            
         
               (7)
            
            
               atsižvelgiant į 2016 m. dujų sektoriaus reguliavimo forumo išvadas, dujų sektoriui skirtas sistemų sąveikos ir duomenų mainų tinklo kodeksas 2017 m. nebus iš dalies keičiamas įtraukiant patvirtintą CEN standartą dėl H dujų kokybės (EN 16726:2015),
            
         PRIĖMĖ ŠĮ SPRENDIMĄ:
   1 straipsnis
   Šiuo sprendimu sudaromi 2017 m. metiniai prioritetų sąrašai, kuriais remiantis rengiami elektros energijos ir dujų sektoriams skirti tinklo kodeksai ir gairės.
   2 straipsnis
   2017 m. suderintų elektros energijos sektoriaus taisyklių rengimo prioritetai:
   
               —
            
            
               sistemos eksploatavimo taisyklės (baigiamas priėmimo Komisijoje etapas po balsavimo komitete 2016 m.),
            
         
               —
            
            
               taisyklės, kuriomis nustatomi avarijų šalinimo ir veikimo atkūrimo reikalavimai ir procedūros (baigiamas priėmimo Komisijoje etapas po balsavimo komitete 2016 m.),
            
         
               —
            
            
               balansavimo taisyklės (baigiamas priėmimo Komisijoje etapas po balsavimo komitete 2017 m.).
            
         3 straipsnis
   2017 m. suderintų dujų sektoriaus taisyklių rengimo prioritetai:
   
               —
            
            
               suderintos dujų perdavimo tarifų struktūros taisyklės (baigiamas priėmimo Komisijoje etapas po balsavimo komitete 2016 m.),
            
         
               —
            
            
               taisyklės, susijusios su ES masto rinka pagrįstu požiūriu į naujų dujų perdavimo pajėgumų paskirstymą (baigiamas priėmimo Komisijoje etapas po balsavimo komitete 2016 m.).
            
         4 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2017 m. sausio 17 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 211, 2009 8 14, p. 15.
   
      (2)  OL L 211, 2009 8 14, p. 36.
   
      (3)  Trečiąjį energetikos teisės aktų rinkinį sudaro 2009 m. liepos 13 d. Europos Parlamento ir Tarybos direktyva 2009/72/EB dėl elektros energijos vidaus rinkos bendrųjų taisyklių, panaikinanti Direktyvą 2003/54/EB (OL L 211, 2009 8 14, p. 55), 2009 m. liepos 13 d. Europos Parlamento ir Tarybos direktyva 2009/73/EB dėl gamtinių dujų vidaus rinkos bendrųjų taisyklių, panaikinanti Direktyvą 2003/55/EB (OL L 211, 2009 8 14, p. 94), 2003 m. birželio 26 d. Europos Parlamento ir Tarybos direktyva 2003/55/EB dėl gamtinių dujų vidaus rinkos bendrųjų taisyklių, panaikinanti Direktyvą 98/30/EB (OL L 176, 2003 7 15, p. 57), Reglamentas (EB) Nr. 714/2009, Reglamentas (EB) Nr. 715/2009 ir 2009 m. liepos 13 d. Europos Parlamento ir Tarybos reglamentas (EB) Nr. 713/2009, įsteigiantis Energetikos reguliavimo institucijų bendradarbiavimo agentūrą (OL L 211, 2009 8 14, p. 1).
   
      (4)  Atsakymai paskelbti adresu https://ec.europa.eu/energy/en/consultations/consultation-establishment-annual-priority-lists-development-network-codes-and-0.